ออมสินออก“เงินฝากกระแสรายวันพิเศษ”มีดอกเบี้ย
ออมสินออกแคมเปญเงินฝาก “GSB ฟรี เช็ค” ฟรีสมุดเช็ค 1 เล่ม เมื่อเปิดบัญชีและเปิดใช้วงเงินโอดี
10 ก.ย. 2562

ออมสินออกแคมเปญเงินฝาก “GSB ฟรี เช็ค” ฟรีสมุดเช็ค 1 เล่ม เมื่อเปิดบัญชีและเปิดใช้วงเงินโอดี
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้ออกผลิตภัณฑ์เงินฝากกระแสรายวันพิเศษ Current Plus จ่ายดอกเบี้ย 0.50% ต่อปี พร้อมกับจัดกิจกรรมพิเศษ “GSB ฟรี เช็ค” ตั้งแต่วันที่ 10 ก.ย. ถึง 30 ธ.ค. 2562
“ธนาคารออมสินเป็นธนาคารแรกที่คำนวณดอกเบี้ยให้จากยอดเงินฝากคงเหลือเป็นรายวัน ไม่ว่าจะมียอดเงินเท่าใดก็ตาม ซึ่งธนาคารออมสินมุ่งหวังว่านิติบุคคลธุรกิจร้านค้าจะเข้ามาใช้บริการ เพราะนอกจากจะให้ความคล่องตัวในการฝากถอนแล้วยังได้รับดอกเบี้ยอีกด้วย” นายชาติชาย กล่าว
สำหรับเงินฝากกระแสรายวันพิเศษ เปิดรับฝากจากบุคคลธรรมดาที่บรรลุนิติภาวะแล้ว ส่วนราชการ รัฐวิสาหกิจ องค์กรของรัฐ และนิติบุคคลทั่วไป เปิดบัญชีขั้นต่ำ 5,000 บาท บุคคลธรรมดาได้รับดอกเบี้ย 0.50% ต่อปี นิติบุคคลไม่แสวงหากำไรได้รับดอกเบี้ย 0.50% ต่อปี นิติบุคคลทั่วไปได้รับดอกเบี้ย 0.37% ต่อปี สถาบันการเงินได้รับดอกเบี้ย 0.37% ต่อปี สหกรณ์ออมทรัพย์และสหกรณ์การเกษตร ได้รับดอกเบี้ย 0.37% ต่อปี
พร้อมกันนี้ ธนาคารฯ ได้จัดกิจกรรมพิเศษ “GSB ฟรี เช็ค” ด้วยการให้สมุดเช็ค 1 เล่ม (1 เล่มมีเช็ค 20 ฉบับ) สำหรับลูกค้านิติบุคคลทั่วไปที่เปิดบัญชี 10,000 บาทขึ้นไป หรือลูกค้าสินเชื่อธุรกิจที่ได้รับอนุมัติเงินกู้เบิกเกินบัญชี (O/D) จะได้รับสมุดเช็ค 1 เล่มเช่นกัน